ส่วนที่ 1

ข้อมูลสรุป (EXECUTIVE SUMMARY)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

1.  ลักษณะการประกอบธุรกิจ

บริษัท ศรีไทยซุปเปอร์แวร์ จำกัด (มหาชน) “บริษัทฯ”
ประกอบธุรกิจหลักในการผลิตและจำหน่ายสินค้าพลาสติกทั้งภายในประเทศและส่งออกไปยังต่างประเทศ
ตลอดจนประกอบธุรกิจซื้อมาขายไป
ซึ่งส่วนใหญ่เป็นการนำเข้าสินค้าจากต่างประเทศมาจำหน่ายในประเทศ
และจากโครงสร้างธุรกิจของบริษัทฯในปัจจุบัน
จะสามารถจำแนกการประกอบธุรกิจของบริษัทฯออกเป็น 3 ส่วน ได้แก่

1)  สายธุรกิจพลาสติกซึ่งประกอบด้วยผลิตภัณฑ์เพื่องานอุตสาหกรรมและผลิตภัณฑ์เครื่องใช้ในครัวเรือน
    โดยเป็นการจำแนกตามวัตถุประสงค์ของการใช้งานของผลิตภัณฑ์

2)  สายธุรกิจซื้อมาขายไป เป็นสายธุรกิจการค้าที่เริ่มมีบทบาทมากขึ้น
    โดยบริษัทฯตั้งเป้าหมายที่จะผลักดันให้ช่วยเสริมสร้างรายได้หลักให้แก่บริษัทฯในอนาคต

3)  สายธุรกิจอื่น ประกอบด้วยสายงานแม่พิมพ์ซึ่งถือว่าเป็นหัวใจสำคัญของสายธุรกิจพลาสติก
    และกลุ่มธุรกิจอื่นที่อยู่นอกเหนือสายธุรกิจหลักทั้งสอง

สำหรับโครงสร้างกลุ่มบริษัท เนื่องจากกลุ่มบริษัทได้วางกลยุทธ์ให้การทำธุรกิจมีลักษณะครบวงจร
ลดการพึ่งพาธุรกิจนอกกลุ่ม จึงทำให้บริษัทย่อย บริษัทร่วม
และกิจการร่วมค้าของบริษัทฯส่วนใหญ่อยู่ในกลุ่มสายธุรกิจหลักทั้งสอง
ส่วนกลุ่มบริษัทย่อยที่ทำธุรกิจแม่พิมพ์และกลุ่มบริษัทในเครืออื่นๆ
ที่ทำธุรกิจนอกเหนือจากธุรกิจหลักทั้งสองของบริษัทฯ จะถูกจัดอยู่ในกลุ่มสายธุรกิจอื่น

ลักษณะการประกอบธุรกิจของบริษัทฯ สามารถกล่าวโดยสรุปได้ดังนี้

สายธุรกิจพลาสติก

1. ผลิตภัณฑ์เพื่องานอุตสาหกรรม

กลุ่มผลิตภัณฑ์เพื่องานอุตสาหกรรมของบริษัทฯ ได้แก่ ชิ้นส่วนเครื่องใช้ไฟฟ้า
ชิ้นส่วนรถยนต์และรถจักรยานยนต์ เปลือกหม้อแบตเตอรี่รถยนต์และรถจักรยานยนต์ ถังบรรจุสี
ลังบรรจุขวดเครื่องดื่ม พาเลท ถังขยะ เป็นต้น ซึ่งเป็นกลุ่มผลิตภัณฑ์ที่สร้างรายได้หลักให้แก่บริษัทฯ
เนื่องจากสามารถสนองตอบลูกค้าที่อยู่ในอุตสาหกรรมประเภทต่างๆ ได้อย่างหลากหลาย
โดยบริษัทฯมีโรงงาน 3 โรงงาน ที่ผลิตสินค้าเหล่านี้ ตั้งอยู่ที่ถนนสุขสวัสดิ์ กรุงเทพฯ
นิคมอุตสาหกรรมบางปู สมุทรปราการ และนิคมอุตสาหกรรมอมตะนคร ชลบุรี

กลุ่มบริษัทเป็นผู้นำในวงการสินค้าพลาสติก โดยบริษัทฯมีกำลังการผลิตรวมทั้ง 3 โรงงาน ประมาณ
40,000 ตันต่อปี
และมีความเชี่ยวชาญในการผลิตผลิตภัณฑ์เพื่องานอุตสาหกรรมที่ต้องการความเที่ยงตรงสูง เช่น
ชิ้นส่วนงานอุตสาหกรรม เป็นต้น ซึ่งเป็นธุรกิจที่มีศักยภาพสูง
สามารถเติบโตได้อีกมากในอนาคตตามการเติบโตของเศรษฐกิจของประเทศไทย
อีกทั้งบริษัทฯยังมีความหลากหลายของสินค้าและบริการที่ครบวงจร
เนื่องจากมีบริษัทในเครือที่สามารถผลิตแม่พิมพ์ได้ตรงกับความต้องการของลูกค้า
ทำให้บริษัทฯมีศักยภาพที่จะแข่งขันกับคู่แข่งในอุตสาหกรรมพลาสติก
ไม่ว่าจะเป็นการแข่งขันในด้านคุณภาพของสินค้า การส่งมอบตรงเวลา หรือตราสินค้า
ซึ่งเป็นสิ่งสำคัญมากในการสร้างความน่าเชื่อถือแก่ลูกค้า
ประกอบกับธุรกิจพลาสติกเป็นธุรกิจที่ต้องใช้เงินลงทุนสูง
บริษัทฯจึงมีคู่แข่งที่เป็นโรงงานพลาสติกขนาดใหญ่อยู่เพียงไม่กี่แห่ง

นอกจากนี้
บริษัทฯยังคงพัฒนาอย่างต่อเนื่องทั้งในด้านการผลิตและการบริหารงานด้วยการกำหนดแผนงาน
Re-engineering และแผนงานกิจกรรมและธุรกิจใหม่
เพื่อช่วยให้บริษัทฯสามารถลดต้นทุนการผลิตและเพิ่มศักยภาพในการแข่งขัน
ตลอดจนสร้างมูลค่าเพิ่มและความแตกต่างให้แก่สินค้ากลุ่มผลิตภัณฑ์เพื่องานอุตสาหกรรมของบริษัทฯได้
โดยเน้นที่กลุ่มสินค้าที่มีศักยภาพทางการตลาดและการเติบโตโดยรวมสูง เช่น กลุ่มสินค้า Material
Handling และ Logistics เป็นต้น

2. ผลิตภัณฑ์เครื่องใช้ในครัวเรือน

ได้แก่ เครื่องใช้บนโต๊ะอาหารและในครัวโดยพิมพ์ลวดลายให้สวยงาม หรืออาจพิมพ์ภาพตัวการ์ตูน
เช่น จาน ชาม โถใส่ข้าว ทัพพี ช้อน ถ้วยน้ำ เป็นต้น
บริษัทฯมีโรงงานที่ผลิตผลิตภัณฑ์เครื่องใช้ในครัวเรือนอยู่ที่โรงงานเขตอุตสาหกรรมสุรนารี
นครราชสีมา และเป็นโรงงานที่ได้รับการส่งเสริมการลงทุน

บริษัทฯเป็นผู้นำในวงการผลิตภัณฑ์เครื่องใช้ในครัวเรือนที่ทำด้วย “ผงเมลามีน”
ซึ่งเป็นสารพลาสติกที่สามารถทนทานต่อความร้อนได้สูงถึง 100 องศาเซลเซียส
เหมาะสมที่จะใช้ทำเป็นภาชนะใส่อาหารเพราะให้ความปลอดภัยต่อผู้บริโภคสูง
อีกทั้งสามารถเข้าไปทดแทนเครื่องถ้วยชามที่ผลิตจากวัสดุอื่น เช่น กระเบื้องซึ่งแตกง่าย เป็นต้น
บริษัทฯเป็นผู้ผลิตรายใหญ่และมีกำลังการผลิตมากที่สุดในประเทศไทย
และเป็นบริษัทผู้ขายสินค้าเพียงแห่งเดียวในประเทศไทยที่มีระบบขายตรง ซึ่งจากศักยภาพดังกล่าว
ทำให้บริษัทฯสามารถรองรับการเติบโตของตลาดทั้งภายในประเทศและต่างประเทศได้
และสามารถเข้าถึงกลุ่มลูกค้าได้อย่างกว้างขวาง ประกอบกับสินค้าของบริษัทฯเป็นสินค้าที่มีคุณภาพดี
มีความปลอดภัยต่อผู้บริโภคสูงด้วยวัตถุดิบหลักที่ใช้ในการผลิตมาจากผงเมลามีน 100%
ตลอดจนมีลวดลายสวยงามและรูปแบบของผลิตภัณฑ์ที่ทันสมัย
ทำให้ลูกค้าเกิดความเชื่อมั่นในตราสินค้าของบริษัทฯ และไว้วางใจในคุณภาพ
ความปลอดภัยของผลิตภัณฑ์เมลามีนของบริษัทฯ

ในด้านการแข่งขันของผลิตภัณฑ์เครื่องใช้ในครัวเรือน
ถึงแม้ว่าจะมีการแข่งขันด้านราคาของสินค้าจากประเทศจีน
แต่คุณภาพสินค้าจีนก็ยังด้อยกว่าคุณภาพสินค้าของบริษัทฯมาก นอกจากนี้
ผลกระทบจากอัตราแลกเปลี่ยนที่ผันผวนอาจส่งผลต่อศักยภาพในการแข่งขันของบริษัทฯบ้าง
แต่บริษัทฯก็มีความมุ่งมั่นที่จะขยายตลาดในเชิงรุก โดยการขยายการส่งออกไปยังตลาดใหม่ๆ
อย่างต่อเนื่องเพื่อเพิ่มยอดขาย โดยบริษัทฯกำหนดเป้าหมายในการส่งออกให้ได้ครบ 100 ประเทศ
ภายในปี พ.ศ. 2551 ซึ่งในปี พ.ศ. 2550 บริษัทฯสามารถส่งออกไปยังประเทศต่างๆ
เพิ่มขึ้นจนส่งออกได้กว่า 90 ประเทศแล้ว
อีกทั้งการเพิ่มศักยภาพในการแข่งขันทางด้านราคาโดยการขยายฐานการผลิตไปยังประเทศที่มีศักยภาพในการผลิตสูงและมีต้นทุนค่าแรงงานต่ำ
ได้แก่ เวียดนาม และอินเดีย เป็นต้น

สายธุรกิจซื้อมาขายไป

สายธุรกิจซื้อมาขายไปเป็นสายธุรกิจใหม่ของบริษัทฯที่เกิดจากการปรับโครงสร้างธุรกิจใหม่ของ
บริษัทฯด้วยวัตถุประสงค์ที่ต้องการจะให้เป็นสายธุรกิจที่ช่วยเสริมสร้างรายได้ให้กับบริษัทฯนอกเหนือจากรายได้หลักที่มาจากสายธุรกิจพลาสติก
และยังเป็นการรองรับธุรกิจการค้าของบริษัทฯที่เริ่มมีบทบาทมากขึ้นเพื่อให้การวางแผนธุรกิจและการบริหารงานมีความชัดเจนมากขึ้น

สินค้าที่บริษัทฯนำมาจำหน่าย บริษัทฯมีความมุ่งมั่นและให้ความสำคัญกับการคัดสรรสินค้าที่มีคุณภาพ
มีความทันสมัย
และเป็นที่นิยมใช้กันอย่างแพร่หลายจากทั้งในประเทศและต่างประเทศมาจำหน่ายให้แก่ลูกค้าผ่านช่องทางการจำหน่ายต่างๆ
ของบริษัทฯไม่ว่าจะเป็นการจำหน่ายโดยบริษัทฯเอง ทีมงานขายตรง ตัวแทนจำหน่ายของบริษัทฯ
หรือห้างสรรพสินค้าต่างๆ ซึ่งในปัจจุบันสินค้าหลักๆ ที่บริษัทฯได้สั่งซื้อและนำมาจำหน่ายแล้ว ได้แก่
กล่องถนอมอาหาร Lock&Lock อุปกรณ์การจัดเตรียมอาหารจากต่างประเทศ ชุดเครื่องนอน
โต๊ะและเตียงนอนชายหาด เป็นต้น

สำหรับช่วงเริ่มแรกของสายธุรกิจซื้อมาขายไป
บริษัทฯเน้นการจำหน่ายสินค้าที่มีศักยภาพทางการตลาดสูงและราคาที่เหมาะสม
ตลอดจนเป็นสินค้าที่มีความแตกต่างจากสินค้าที่มีวางจำหน่ายทั่วไปในประเทศ
โดยส่วนใหญ่จะนำเข้าจากต่างประเทศ นอกจากนี้
บริษัทฯยังเน้นการจำหน่ายสินค้าที่ครบวงจรหรือเป็นกลุ่มสินค้าที่สามารถเสนอขายให้กลุ่มลูกค้าเป้าหมายเดียวกัน
เช่น กลุ่มธุรกิจ HoReCa ซึ่งประกอบด้วยกลุ่มธุรกิจโรงแรม (Hotel) ภัตตาคาร (Restaurant)
และร้านอาหาร (Catering) เป็นต้น

สายธุรกิจอื่น

สำหรับสายงานแม่พิมพ์ บริษัทฯไม่ได้ดำเนินธุรกิจผลิตแม่พิมพ์เองเพื่อจำหน่ายให้บุคคลภายนอก
แต่ธุรกิจดังกล่าวดำเนินการโดยบริษัทในเครือซึ่งเป็นบริษัทชั้นนำที่ดำเนินธุรกิจรับจ้างผลิตแม่พิมพ์ฉีดพลาสติกสำหรับใช้งานในอุตสาหกรรมยานยนต์
เครื่องใช้ไฟฟ้า และเครื่องสุขภัณฑ์ที่มีความละเอียด เที่ยงตรงในชิ้นงาน
และสามารถผลิตแม่พิมพ์ได้หลายขนาด โดยขนาดน้ำหนักตั้งแต่ 200 กิโลกรัม ถึง 10,000 กิโลกรัม
เนื่องจากความต้องการแม่พิมพ์ฉีดพลาสติกของอุตสาหกรรมต่างๆ
ยังสูงกว่ากำลังการผลิตและขีดความสามารถของผู้รับจ้างผลิตในประเทศไทย
ทำให้ภาวะการแข่งขันในอุตสาหกรรมแม่พิมพ์
เป็นการแข่งขันของผู้ประกอบการที่จะต้องแข่งกับตัวเองในการเพิ่มขีดความสามารถในการผลิตแม่พิมพ์ฉีดพลาสติกที่มีความละเอียด
เที่ยงตรง และซับซ้อนสูงมากขึ้น รวมถึงการพัฒนาบุคลากรและจัดหาเครื่องมืออุปกรณ์ที่ทันสมัย
เพื่อสามารถตอบสนองต่อความต้องการภายในประเทศ และลดการนำเข้าแม่พิมพ์จากต่างประเทศ

นอกจากนี้
การกำหนดกลยุทธ์ทางด้านราคาและการลดต้นทุนในการผลิตก็เป็นส่วนสำคัญที่จะทำให้บริษัทในเครือของบริษัทฯสามารถแข่งขันกับผู้ประกอบการรายอื่นได้

สำหรับบริษัทในเครือที่ประกอบธุรกิจอื่นๆ ที่ไม่ได้มีความเกี่ยวเนื่องกับธุรกิจหลักของกลุ่มบริษัท
ถึงแม้ว่าการประกอบธุรกิจจะประสบกับการแข่งขันสูง
แต่บริษัทในเครือก็สามารถดำเนินธุรกิจของตนได้อย่างไม่มีปัญหา
โดยมีอัตราการเติบโตของธุรกิจพอประมาณ

2.  ปัจจัยความเสี่ยง

การที่บริษัทฯดำเนินธุรกิจผลิตและจำหน่ายผลิตภัณฑ์เพื่องานอุตสาหกรรมและผลิตภัณฑ์เครื่องใช้ในครัวเรือนทั้งภายในประเทศและต่างประเทศ
จึงมีการให้สินเชื่อแก่ลูกค้า การนำเข้าเครื่องจักร
และการกู้ยืมเงินจากสถาบันการเงินเพื่อใช้ในการลงทุนและดำเนินงาน
ซึ่งการดำเนินธุรกิจปกติดังกล่าว
ทำให้บริษัทฯมีความเสี่ยงที่ก่อให้เกิดผลกระทบต่อการดำเนินธุรกิจของบริษัทฯได้
โดยแบ่งเป็นหัวข้อหลักๆ ดังนี้

-   ความเสี่ยงด้านการตลาด

-   ความเสี่ยงด้านราคาวัตถุดิบ

-   ความเสี่ยงด้านการผลิต

-   ความเสี่ยงด้านการเงิน

-   ความเสี่ยงเกี่ยวกับการไม่สามารถจ่ายเงินปันผล

อย่างไรก็ตาม บริษัทฯได้วางแนวทางรองรับความเสี่ยงตามปัจจัยความเสี่ยงต่างๆ
และผลกระทบที่อาจเกิดขึ้นจากความเสี่ยงนั้น ซึ่งบริษัทฯได้เปิดเผยรายละเอียดเพิ่มเติมแล้วในส่วนที่
2 หัวข้อปัจจัยความเสี่ยง นอกจากนั้นบริษัทฯยังได้จัดตั้งคณะอนุกรรมการบริหารความเสี่ยงตั้งแต่ปี
พ.ศ. 2547 เพื่อทำหน้าที่ดูแลกระบวนการบริหารความเสี่ยงของบริษัทฯให้อยู่ในระดับที่เหมาะสม
ทั้งนี้ นอกเหนือจากความเสี่ยงอันเกิดจากการดำเนินธุรกิจปกติของบริษัทฯ
บริษัทฯไม่มีความเสี่ยงจากนิติกรรมอื่นใดที่อาจก่อให้เกิดผลกระทบและความเสียหายแก่บริษัทฯอย่างเป็นสาระสำคัญ

3.  โครงสร้างของกลุ่มบริษัทและรายการที่เกี่ยวโยงกัน

เนื่องจากกลุ่มบริษัทให้ความสำคัญกับการขยายตัวในแนวตั้ง (VERTICAL INTEGRATION)
เพื่อลดการพึ่งพาธุรกิจนอกกลุ่ม และเพิ่มศักยภาพการแข่งขันของกลุ่มบริษัท ดังนั้น
กลุ่มบริษัทจึงมีรายการระหว่างกันกับบริษัทย่อย บริษัทร่วม และบริษัทอื่นที่เกี่ยวข้องกัน
ด้วยความจำเป็นที่จะต้องซื้อหรือขายสินค้าและบริการระหว่างกัน
ซึ่งมีบางบริษัทที่เข้าข่ายเป็นบริษัทที่เกี่ยวโยงกันกับบริษัทฯ (CONNECTED COMPANY) อย่างไรก็ตาม
รายการค้าที่เกิดขึ้นระหว่างบริษัทฯกับบริษัทในเครือหรือบริษัทที่เกี่ยวโยงกันก็เป็นรายการค้าปกติที่ยึดถือราคาตลาดทางการค้าทั่วไปเป็นเกณฑ์เหมือนการค้ากับบุคคลภายนอก
โดยบริษัทฯได้เปิดเผยรายละเอียดของรายการระหว่างกันกับบริษัทในเครือและบริษัทที่เกี่ยวโยงกัน
และความสัมพันธ์ระหว่างบริษัทฯกับบริษัทที่เกี่ยวโยงกันในส่วนที่ 2 หัวข้อ 11 รายการระหว่างกัน
และหมายเหตุประกอบงบการเงินสำหรับปี สิ้นสุด 31 ธันวาคม พ.ศ. 2550

4.  สรุปฐานะการเงินและผลการดำเนินงาน

ถึงแม้ว่าในปี พ.ศ. 2550 บริษัทฯต้องเผชิญกับภาวะเศรษฐกิจชะลอตัว
และการปรับราคาน้ำมันสูงขึ้นอย่างต่อเนื่องซึ่งมีผลกระทบโดยตรงต่อต้นทุนวัตถุดิบหลักที่ใช้ในการผลิตสินค้าในสายธุรกิจหลักของบริษัทฯ
ตลอดจนต้นทุนประกอบการโดยรวมที่สูงขึ้น
ในขณะที่บริษัทฯยังไม่สามารถปรับราคาขายได้อย่างเต็มที่อันเนื่องมาจากการแข่งขันทางด้านราคาที่รุนแรงขึ้น
และผลกระทบจากการแข็งค่าของเงินบาทเมื่อเทียบกับเงินสกุลดอลล่าร์สหรัฐอเมริกา
จนส่งผลให้บริษัทฯมีผลประกอบการสุทธิลดลงเมื่อเทียบกับปี พ.ศ. 2549
แต่จากโครงสร้างทางการเงินของบริษัทฯในปัจจุบันก็ยังกล่าวได้ว่าบริษัทฯมีฐานะทางการเงินที่มั่นคง
และมีสภาพคล่องในระดับที่เหมาะสมต่อการดำเนินธุรกิจและการลงทุน
อีกทั้งสามารถให้ผลตอบแทนคืนแก่ผู้ถือหุ้นและนักลงทุนได้ในช่วงหลายปีที่ผ่านมา

สำหรับการดำเนินธุรกิจในปัจจุบัน บริษัทฯยังคงพยายามวางมาตรการต่างๆ
อย่างต่อเนื่องที่จะช่วยบรรเทาปัญหาจากผลกระทบของราคาน้ำมันด้วยการเน้นทำธุรกิจรับจ้างผลิต
ซึ่งเป็นธุรกิจที่บริษัทฯไม่ต้องรับความเสี่ยงจากการผันผวนของราคาวัตถุดิบ
และการปรับราคาขายของสินค้า ตลอดจนการรับคำสั่งซื้อจากลูกค้าล่วงหน้าระยะสั้น
อีกทั้งการลดต้นทุนการผลิตโดยการวางแผนขยายฐานการผลิตไปยังประเทศที่มีศักยภาพในการผลิตสูง
ได้แก่ เวียดนามและอินเดีย ซึ่งเป็นประเทศที่มีแรงงานเป็นจำนวนมากและค่าแรงงานต่ำ
นอกจากจะเป็นการเพิ่มขีดความสามารถในการแข่งขันด้านราคาแล้ว
ยังเป็นการขยายตลาดให้มีความกว้างขวางขึ้นและเข้าถึงกลุ่มลูกค้าได้ง่ายขึ้นด้วย ทั้งนี้
การขยายฐานการผลิตไปสู่ประเทศเวียดนาม
บริษัทฯได้ดำเนินการแล้วโดยลงทุนในบริษัทย่อยที่อยู่ในประเทศเวียดนามและได้เพิ่มสายการผลิตผลิตภัณฑ์เครื่องใช้ในครัวเรือนในระหว่างปี
พ.ศ. 2550

ด้วยฐานลูกค้าของบริษัทฯที่มีมากมายทั้งในประเทศและต่างประเทศ และสินค้าต่างๆ
ของบริษัทฯที่สามารถตอบสนองลูกค้ากลุ่มอุตสาหกรรมต่างๆ ได้อย่างหลากหลาย
ประกอบกับบริษัทฯมีความมุ่งมั่นที่จะขยายตลาดในเชิงรุกและการเข้าถึงลูกค้ากลุ่มใหม่ๆ อยู่เสมอ
โดยเน้นการออกแบบและพัฒนาผลิตภัณฑ์ การเพิ่มมูลค่าให้กับสินค้า
รวมถึงการคิดค้นและหาผลิตภัณฑ์ใหม่ๆ ออกจำหน่ายสู่ตลาด โดยตั้งเป้าหมายการส่งออกให้ได้ 100
ประเทศในปี พ.ศ. 2551 ตลอดจนความเชื่อมั่นของลูกค้าที่มีต่อคุณภาพและตราสินค้าของบริษัทฯ
จึงเป็นเหตุให้บริษัทฯมีความมั่นใจว่ายอดขายของบริษัทฯมีศักยภาพเพียงพอที่จะเติบโตต่อไปในอนาคต
และสามารถแข่งขันกับผู้ประกอบการรายอื่นได้
และจากความพยายามที่จะผลักดันให้สายธุรกิจซื้อมาขายไปช่วยเสริมสร้างรายได้หลักให้แก่บริษัทฯ
ทำให้บริษัทฯตั้งเป้าหมายที่จะมีรายได้ถึงหนึ่งหมื่นล้านบาทในอีก 5 ปีข้างหน้า

โครงสร้างของกลุ่มบริษัทมีความแข็งแกร่ง เนื่องจากกลุ่มบริษัทเน้นการประกอบธุรกิจแบบครบวงจร
ลดการพึ่งพาธุรกิจนอกกลุ่ม
ทำให้บริษัทฯสามารถควบคุมคุณภาพของผลิตภัณฑ์หรือบริการของกลุ่มบริษัทให้เป็นมาตรฐานเดียวกัน
และสามารถจัดหาได้ในราคาที่เหมาะสม
อีกทั้งยังก่อให้เกิดการหมุนเวียนของรายได้ภายในกลุ่มบริษัท
ในขณะเดียวกันกลุ่มบริษัทก็มีการแสวงหาตลาดและลูกค้าใหม่เพิ่มเติมอยู่เสมอเพื่อเพิ่มยอดขายให้กับกลุ่มบริษัท

นอกจากนี้ บริษัทฯยังคงพัฒนาอย่างไม่หยุดยั้งทั้งในด้านการผลิต การบริหารงาน และบุคลากร ได้แก่
การกำหนดแผนงาน Re-engineering และแผนงานกิจกรรมและธุรกิจใหม่
เพื่อช่วยให้บริษัทฯสามารถลดต้นทุนการผลิตและสร้างมูลค่าเพิ่มและความแตกต่างให้แก่สินค้าของบริษัทฯได้
การนำบุคลากรที่มีความรู้ความสามารถเข้ามาเป็นที่ปรึกษาเพื่อก่อให้เกิดแนวคิดใหม่ๆ
ในการเพิ่มประสิทธิภาพในการผลิตและพัฒนาการบริหารงาน
ตลอดจนพัฒนาบุคลากรให้มีความรู้ความสามารถ และส่งเสริมการเรียนรู้วิทยาการใหม่ๆ
รวมถึงการนำเทคโนโลยีสารสนเทศที่ทันสมัยมาช่วยในการดำเนินธุรกิจของบริษัทฯ
ซึ่งการดำเนินการทั้งหมดดังกล่าวนี้เพื่อสร้างรากฐานที่มั่นคงแข็งแรง
และผลักดันให้บริษัทฯสามารถเติบโตได้อย่างมั่นคงและยั่งยืน
และมุ่งสู่ความเป็นบริษัทระดับสากลต่อไปในอนาคต
ซึ่งจะเป็นการเพิ่มมูลค่าเงินลงทุนของผู้ถือหุ้นในที่สุด

อนึ่ง การวิเคราะห์ผลการดำเนินงานด้วยอัตราส่วนทางการเงิน ภาพรวมการดำเนินธุรกิจ
และผลการดำเนินงานในปี พ.ศ. 2550 ที่ผ่านมา บริษัทฯได้เปิดเผยรายละเอียดเพิ่มเติมในส่วนที่
2 หัวข้อ 12 ฐานะการเงินและผลการดำเนินงาน

5.  ข้อมูลอื่น

5.1) การกำหนดแผนงาน Re-engineering และแผนงานกิจกรรมและธุรกิจใหม่

บริษัทฯมีความจำเป็นต้องปรับเปลี่ยนกลยุทธ์และวิธีการบริหารโดยเฉพาะ Process Management
ในธุรกิจฉีดพลาสติกให้เป็นระดับสากล เนื่องจากขาดการพัฒนาเทคโนโลยีการผลิต
การพัฒนาทีมงานด้านการผลิต และตัวสินค้าอย่างต่อเนื่องเป็นเวลานานแล้ว
ตลอดจนการเป็นสินค้าโภคภัณฑ์ทำให้ยอดขายไม่เติบโตเท่าที่ควร อัตรากำไรขั้นต้นต่ำ
และเสียศักยภาพในการแข่งขัน บริษัทฯจึงได้กำหนดแผนงาน Re-engineering
และแผนงานกิจกรรมและธุรกิจใหม่
เพื่อใช้เป็นกลยุทธ์ในการผลักดันให้บริษัทฯสามารถเติบโตได้อย่างมั่นคงและยั่งยืน
และมุ่งสู่ความเป็นบริษัทระดับสากลในอนาคต โดยการปรับเปลี่ยนวิธีการบริหารงาน
การลดค่าใช้จ่ายในการผลิต
เพื่อให้ผลิตภัณฑ์เพื่องานอุตสาหกรรมมีศักยภาพในการแข่งขันและกำไรเพิ่มมากขึ้น
ตลอดจนสร้างความแตกต่างและมูลค่าเพิ่มให้แก่สินค้าของบริษัทฯ ทั้งนี้ แผนงานส่วนหนึ่ง ได้แก่
การรวมศูนย์การผลิตสินค้าเพื่องานอุตสาหกรรมทั้งหมดไว้ที่โรงงานอมตะนคร ชลบุรี
การทดแทนเครื่องเก่าด้วยเครื่องจักรใหม่ ตลอดจนการลงทุนในแม่พิมพ์เพื่อผลิตสินค้าใหม่ๆ มากขึ้น
ซึ่งแผนงานดังกล่าวได้รับอนุมัติจากคณะกรรมการบริษัทในคราวประชุม ครั้งที่ 8/2550 เมื่อวันที่ 15
ธันวาคม พ.ศ. 2550
ส่วนแหล่งเงินที่ใช้สำหรับการลงทุนตามแผนงานดังกล่าวมาจากกระแสเงินสดจากการดำเนินงานของบริษัทฯ
และการขอรับการสนับสนุนทางการเงินเพิ่มเติมจากธนาคารพาณิชย์ในประเทศ

นอกจากนี้
บริษัทฯได้ว่าจ้างทีมงานที่ปรึกษาทางเทคนิคซึ่งมีประสบการณ์และความเชี่ยวชาญเฉพาะด้านในการผลิตสินค้าพลาสติกแบบฉีดขึ้นรูปมาให้คำแนะนำและช่วยเหลือทางด้านเทคนิคการผลิต
การวางแผนกลยุทธ์ด้านการผลิต ตลอดจนกระบวนการบริหารจัดการให้แก่บริษัทฯ
เพื่อช่วยเสริมสร้างและผลักดันให้แผนงาน Re-engineering บรรลุผลได้

5.2) การลงนามในสัญญาแก้ไขเพิ่มเติมสัญญาให้สินเชื่อ ฉบับที่ 5

เมื่อวันที่ 19 กรกฎาคม พ.ศ. 2550 บริษัทฯได้ลงนามในสัญญาแก้ไขเพิ่มเติมสัญญาให้สินเชื่อ ฉบับที่
5 ร่วมกับธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
เพื่อครอบคลุมวงเงินสินเชื่อระยะยาวในโครงการเงินทุนหมุนเวียนเพื่อการอนุรักษ์พลังงานจำนวน
68.54 ล้านบาท
เพื่อใช้สำหรับการจัดหาเครื่องจักรและอุปกรณ์เพิ่มเติมของโรงงานบางปูและโรงงานอมตะนคร
ชลบุรี

5.3) การยกเลิกเงื่อนไขในสัญญาให้สินเชื่อและไถ่ถอนหลักประกันจำนองบางส่วน

หลังจากบริษัทฯได้ชำระคืนเงินต้นของเงินกู้ยืมระยะยาววงเงิน 2,100 ล้านบาท
ให้แก่ธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
ครบถ้วนแล้วในระหว่างปี พ.ศ. 2550 บริษัทฯจึงได้ขอยกเลิกเงื่อนไขบังคับที่ระบุในสัญญาให้สินเชื่อ
ฉบับลงวันที่ 19 กรกฎาคม พ.ศ. 2545 เกือบทั้งหมด และไถ่ถอนหลักประกันจำนองบางส่วน คือ
ที่ดินพร้อมสิ่งปลูกสร้างของโรงงานสุขสวัสดิ์ และเครื่องจักรทั้งหมดของ 4 โรงงาน
ซึ่งธนาคารทั้งสองได้ให้ความยินยอมแล้วในไตรมาสที่ 4 พ.ศ. 2550
โดยมีวัตถุประสงค์เพื่อความคล่องตัวในการดำเนินงานของบริษัทฯและปลดภาระผูกพันที่ไม่จำเป็น
อีกทั้งเพื่อให้หลักประกันจำนองของบริษัทฯสอดคล้องกับภาระหนี้คงค้าง

5.4) การแต่งตั้งกรรมการทดแทนกรรมการที่ถึงแก่กรรม

นายทวี คงยั่งยืน กรรมการบริษัท ได้ถึงแก่กรรมเมื่อวันที่ 12 มกราคม พ.ศ. 2551
และจากข้อบังคับของบริษัทฯข้อ 17 ซึ่งกำหนดไว้ว่า
“ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระให้คณะกรรมการเลือกบุคคลซึ่งมีคุณสมบัติและไม่มีลักษณะต้องห้ามตามมาตรา
68 แห่งพระราชบัญญัติบริษัทมหาชนจำกัด พ.ศ. 2535
เข้าเป็นกรรมการแทนในการประชุมคณะกรรมการคราวถัดไป เว้นแต่
วาระของกรรมการจะเหลือน้อยกว่าสองเดือน
บุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน
โดยมติของคณะกรรมการตามวรรคหนึ่ง
ต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่เหลืออยู่”

ในคราวประชุมคณะกรรมการบริษัท ครั้งที่ 1/2551 เมื่อวันที่ 24 กุมภาพันธ์ พ.ศ. 2551
คณะกรรมการบริษัทได้อนุมัติแต่งตั้งนางสิริพร ไศละสูต ซึ่งเป็นบุคคลที่มีความรู้ ความสามารถ
และไม่มีลักษณะต้องห้ามตามมาตรา 68 แห่งพระราชบัญญัติบริษัทมหาชนจำกัด พ.ศ. 2535
เข้าดำรงตำแหน่งกรรมการบริษัทแทนนายทวี คงยั่งยืน โดยให้เริ่มมีผลตั้งแต่วันที่ 3 มีนาคม พ.ศ.
2551 และสิ้นสุดตามวาระการดำรงตำแหน่งที่เหลืออยู่
ตามที่คณะกรรมการสรรหาและพิจารณาค่าตอบแทนเสนอ

5.5) การควบคุมภายในและการกำกับดูแลกิจการที่ดี

ในการดำเนินธุรกิจ
บริษัทฯจัดให้มีระบบการควบคุมภายในให้เป็นไปตามกฎระเบียบภายในของบริษัทฯและตามระเบียบข้อบังคับทางกฎหมาย
และจัดให้มีระบบการตรวจสอบภายในอย่างเพียงพอ ครอบคลุมทั้งด้านการเงิน
การปฏิบัติงานและดำเนินงาน ซึ่งระบบการตรวจสอบดังกล่าว
บริษัทฯได้มอบหมายให้ฝ่ายตรวจสอบภายในอยู่ภายใต้การกำกับดูแลของคณะกรรมการตรวจสอบ
โดยมีการรายงานผลการตรวจสอบต่อคณะกรรมการตรวจสอบและกรรมการผู้จัดการ

นอกจากนี้
คณะกรรมการบริษัทได้ตระหนักถึงความสำคัญของการกำกับดูแลกิจการที่ดีตามหลักเกณฑ์ที่ตลาดหลักทรัพย์แห่งประเทศไทยได้แนะนำไว้
เพื่อเพิ่มความโปร่งใส ความสามารถในการแข่งขัน
และเพิ่มความเชื่อมั่นต่อผู้ถือหุ้นและผู้มีส่วนได้เสีย
โดยในปีที่ผ่านมาบริษัทฯได้ยึดถือปฏิบัติตามนโยบายการกำกับดูแลกิจการที่ดีที่บริษัทฯได้ประกาศไว้
ซึ่งบริษัทฯได้ชี้แจงผลของการปฏิบัติไว้ในส่วนที่ 2 หัวข้อ 9 การจัดการ